આખો કિસ્સો હવે કોર્ટેમાં પહોંચ્યો છે. વિવાદ વધ્યા પછી ટ્રમ્પે પણ સ્વીકારવું પડ્યું હતું કે કોહેને તેમના વતી પૈસા ચૂકવ્યા હતા. જોકે તેમના સાથી, ન્યૂ યોર્કના મેયર અને ટ્રમ્પ માટે અંગત વકીલ તરીકે કામ કરનારા રુડી ગિલિયાનીએ પણ બચાવ કરવાની કોશિશ કરી હતી કે કોહેને કેવી રીતે સ્ટેફનીને ચૂપ કરી તેની વિગતો ટ્રમ્પ પાસે નહોતી. કોહેનને પોતાની રીતે સ્ટેફનની મનાવી એટલી જ તેમને ખબર હતી.આવા ખુલાસ છતાંય વિવાદ શમ્યો નથી અને આ વિશે કોર્ટમાં ફરિયાદ થઈ છે. ગયા અઠવાડિયે જ માઇકલ કોહેને તેમની સામે મૂકાયેલા આરોપોમાંથી આઠમાં કબૂલાત કરી લેવી પડી છે. કોહેને કબૂલેલા આરોપોમાં ચૂંટણી ફંડના દુરુપયોગનો પણ આરોપ છે. કોહેને કબૂલ કર્યું કે એક મિડિયા કંપનીની મદદ લઈને તેમણે ઉમેદવાર વતી કામ કર્યું હતું. તેમની કોશિશ હતી કે કોઈ વ્યક્તિ જાહેરમાં એવું કશું ના બોલી જાય કે ઉમેદવારને નુકસાન થાય. કોહેને એવું પણ કબૂલ્યું કે ઉમેદવારની જાણ સાથે તેમણે બીજી એક વ્યક્તિ (કેરન)ને પણ પેમેન્ટ કર્યું હતું. તેની પાસે રહેલી નુકસાન કરે તેવી વિગતો તે જાહેર ના કરે તે માટે પેમેન્ટ થયાની કોહેનની કબૂલાત ટ્રમ્પને કાયદાકીય રીતે મુશ્કેલીમાં મૂકી શકે છે.